b'\n_START_ARTICLE_\nPlaninski vodnik\n_START_PARAGRAPH_\nPlaninski vodnik, tudi gorski (gorni\xc5\xa1ki) vodnik je \xc4\x8dlovek, strokovno usposobljen za vodenje ljudi v gorah.\n_START_SECTION_\nDefinicije in pojmi\n_START_PARAGRAPH_\nPo merilih PZS je planinski vodnik usposobljen za vodenje po gorskem svetu in pri turnem smu\xc4\x8danju v gorah. _NEWLINE_Gorni\xc5\xa1ki vodnik je \xc4\x8dlan gorni\xc5\xa1ke organizacije, usposobljen za vodenje v gore. _NEWLINE_Gorski vodnik je oseba, ki je usposobljena in ima veljavno dovoljenje za vodenje oseb na gorskih turah in vzponih, turnih smukih in za pouk iz gorni\xc5\xa1tva._NEWLINE_Gorski vodnik z licenco je vodnik z dovoljenjem za vodenje, registriran pri zdru\xc5\xbeenju gorskih vodnikov dolo\xc4\x8dene dr\xc5\xbeave._NEWLINE_Gorski vodnik z mednarodno licenco je vodnik, registriran pri Mednarodni zvezi zdru\xc5\xbeenj gorskih vodnikov (IFMGA).\n_START_SECTION_\nPoklicno gorsko vodni\xc5\xa1tvo\n_START_PARAGRAPH_\nOd leta 1993 obstaja v Sloveniji, poleg Vodni\xc5\xa1ke komisije PZS, tudi poklicno Zdru\xc5\xbeenje gorskih vodnikov, ki je tudi \xc4\x8dlan IFMGA. Za gorske vodnike velja Zakon o gorskih vodnikih (Ur. l. RS \xc5\xa1t. 99/2004, 59/2010), ki dolo\xc4\x8da poklic gorskega vodnika, pogoje za pristop k usposabljanju, program usposabljanja, pogoje za opravljanje poklica, pogoje za ustanovitev in delovanje gorni\xc5\xa1kih \xc5\xa1ol in dr\xc5\xbeavno podporo usposabljanju gorskih vodnikov v Republiki Sloveniji. Poklic gorskega vodnika je svoboden poklic.\n_START_SECTION_\nMoralna in pravna odgovornost\n_START_PARAGRAPH_\nMoralna pravila niso nikjer zapisana, so stvar vedenja in ravnanja v dru\xc5\xbebi, ki se jih je treba dr\xc5\xbeati. Vodnik mora ravnati skrbno in vestno tako, da se nobenemu udele\xc5\xbeencu ne more zgoditi nezgoda. Ravnati mora tudi v skladu s \xc4\x8castnim kodeksom slovenskih planincev, kjer pi\xc5\xa1e, da mora vodnik dajati zgled in mora biti spo\xc5\xa1tljiv. Sankcije v primeru kr\xc5\xa1enja moralnih pravil niso zapisane, so pa spontane (izob\xc4\x8denje iz dru\xc5\xbebe, prezir, bojkot)._NEWLINE_Pravno odgovornost vodnika pa delimo na od\xc5\xa1kodninsko in kazensko, postopki te\xc4\x8dejo na sodi\xc5\xa1\xc4\x8du po zakonu o pravdnem postopku. V primeru dokazanih kr\xc5\xa1itev ima od\xc5\xa1kodninska odgovornost za posledico pla\xc4\x8dilo od\xc5\xa1kodnine, kazenska pa kazen. Vodniki PZS so zavarovani pri zavarovalnici. Eventualno kritje od\xc5\xa1kodninske odgovornosti iz naslova zavarovanja se ugotavlja za vsak primer posebej.\n_START_SECTION_\nPsihologija vodenja\n_START_PARAGRAPH_\nPri vodenju skupine ljudi v gore se vodnik sre\xc4\x8da tako s svojimi osebnostnimi lastnostmi kot osebnostnimi potezami udele\xc5\xbeencev. Te se izraziteje poka\xc5\xbeejo v izrednih razmerah. Vodnik naj bi poznal ali znal prepoznati osebnostne lastnosti, navade, na\xc4\x8din reagiranja, pri\xc4\x8dakovanja in \xc5\xbeelje udele\xc5\xbeencev na turi. Prav tako naj bi poznal osnove komunikacije v skupini, znal vplivati na motivacijo in sodelovanje._NEWLINE_Poznavanje svojih motivov za vodni\xc5\xa1ko delo posamezniku pomaga pri odlo\xc4\x8danju o tem katere ture bo vodil in kako jih bo pripravil. Vodnik PZS je dol\xc5\xbean na turi tudi usposabljati udele\xc5\xbeence. Ker pridejo udele\xc5\xbeenci na turo z zelo razli\xc4\x8dnimi motivi, jih mora vodnik znati prepoznati to raznovrstnost in tudi vplivati nanje. Kar se ti\xc4\x8de usposabljanja pa predvideti kaj je za udele\xc5\xbeence nujno in kaj ni._NEWLINE_Dober vodnik udele\xc5\xbeence usmerja k do\xc5\xbeivljanju tako narave kot socialne povezanosti, naporov in zadovoljstva ob dose\xc5\xbeenem cilju._NEWLINE_Vodnik mora biti na turi pozoren tudi na psihofiziolo\xc5\xa1ke pojave udele\xc5\xbeencev: dihanje, strah, panika in \xc5\xa1ok ter znati reagirati v primeru te\xc5\xbeav.\n_START_SECTION_\nPoznavanje in varstvo gorske narave\n_START_PARAGRAPH_\nVodni\xc5\xa1ko delo zajema tudi u\xc4\x8denje v naravi in o njej. Tako poznavanje gorske narave pomembno vpliva na varnost udele\xc5\xbeencev na turah, isto\xc4\x8dasno pa jih bogati. Poznavanje gorske pokrajine (raz\xc4\x8dlenjenost povr\xc5\xa1ja, podnebne in vodne razmere, rastlinstvo in \xc5\xbeivalstvo, raba tal) pomembno dopolnjuje \xc5\xa1portni vidik planinstva, brez poznavanja sestavin gorske narave ni uspe\xc5\xa1ne hoje in do\xc5\xbeivetje je okrnjeno._NEWLINE_Vodnik naj bi znal udele\xc5\xbeencem razlo\xc5\xbeiti pojave v naravi kot tudi dru\xc5\xbebene pojave v njej in s svojo strokovno razlago ustvariti vez med naravo in njenimi obiskovalci. Poleg splo\xc5\xa1nih okoljskih problemov vpliva na gorski svet tudi hoja, plezanje, turno smu\xc4\x8danje, promet, taborjenje in druge \xc4\x8dlovekove dejavnosti (planinske postojanke). Vodnik mora znati na primeren na\xc4\x8din (najbolje na primerih) udele\xc5\xbeencem na turah razlo\xc5\xbeiti \xc5\xa1kodljivo obna\xc5\xa1anje v naravi.\n_START_SECTION_\nNa\xc4\x8drtovanje, izvedba in analiza ture\n_START_PARAGRAPH_\nPriprava ture je sestavljena iz ve\xc4\x8d korakov: psiholo\xc5\xa1ke in telesne priprave ter tehni\xc4\x8dne in vsebinske priprave. Vodnik mora biti psihi\xc4\x8dno stabilna in mo\xc4\x8dna osebnost, telesno pa bolje pripravljen kot udele\xc5\xbeenci na turi. Kar se tehni\xc4\x8dne priprave ti\xc4\x8de mora biti sam pravilno opremljen, imeti pa mora tudi opremo za nudenje eventualne pomo\xc4\x8di. Obvladati mora vrvno tehniko. Vodnik mora biti pozoren na pravilno opremo tudi udele\xc5\xbeencev. Vsebinska priprava je razli\xc4\x8dna za razli\xc4\x8dne ture in razli\xc4\x8dne udele\xc5\xbeence (otroci, star\xc5\xa1i, samo odrasli, starej\xc5\xa1i, izku\xc5\xa1eni planinci,...). Tura mora biti pripravljena tako, da bodo vsi udele\xc5\xbeenci na koncu zadovoljni in obogateni z novimi spoznanji._NEWLINE_Vodnik mora pot in cilj, ki ga dolo\xc4\x8di za turo, dobro poznati. Ozirati se mora na primeren letni \xc4\x8das in druge, tudi naravovarstvene, omejitve. \xc4\x8ce je potrebno, ob razpisu tudi napove zahteve glede opreme in kondicije, udele\xc5\xbeenca lahko tudi zavrne, \xc4\x8de ugotovi objektivne okoli\xc5\xa1\xc4\x8dine. Prou\xc4\x8diti in napovedati mora na\xc4\x8din prevoza in eventualne druge stro\xc5\xa1ke (preno\xc4\x8di\xc5\xa1\xc4\x8da, prehrana na poti). Dan pred izletom se mora vodnik prepri\xc4\x8dati o pogojih na poti, predvsem so pomembni vremenski pogoji._NEWLINE_\xc4\x8ce so bile priprave ture dobro zastavljene, je pri\xc4\x8dakovati uspe\xc5\xa1no izvedbo. Vodenje izleta naj bo spro\xc5\xa1\xc4\x8deno, vodnik hodi pred kolono, praviloma mu sledijo \xc5\xa1ibkej\xc5\xa1i udele\xc5\xbeenci, nato vsi ostali. Dolo\xc4\x8da tempo hoje in spremlja dogajanje v koloni, dolo\xc4\x8di \xc4\x8das za po\xc4\x8ditek ali izvede razlago. V primeru nepredvidenih okoli\xc5\xa1\xc4\x8din (nevarnosti) lahko vodnik spremeni potek ture. Tudi sestop in pot domov je sestavni del ture, zato vodnik skrbi za skupino do predvidenega konca._NEWLINE_Planinski vodnik PZS mora po kon\xc4\x8dani turi sestaviti poro\xc4\x8dilo, ki obsega statisti\xc4\x8dne podatke, opis ture in posebnosti, eventualne pripombe udele\xc5\xbeencev in tudi svoje opa\xc5\xbeanje. Analiza poro\xc4\x8dil je pomembna za nadaljnje vodenje tur.\n_START_SECTION_\nVremenoslovje\n_START_PARAGRAPH_\nUpo\xc5\xa1tevanje vremenske napovedi je pri pripravi ture bistvenega pomena. Vodniki morajo poznati vsaj osnove vremenoslovja. Vreme je v gorskem svetu lahko nepredvidljivo, se hitro spreminja in je lahko lokalno zelo razli\xc4\x8dno. Vodnik mora znati razumeni vremensko napoved. Lo\xc4\x8diti mora med velikimi vremenskimi pojavi (cikloni, fronte, fen) in lokalnimi pojavi (plohe, nevihte), pozimi so razmere v gorah zelo druga\xc4\x8dne kot v dolini. Kar nekaj je pojavov, ki vodniku lahko pravo\xc4\x8dasno naznanijo spremembo vremena: spu\xc5\xa1\xc4\x8danje ali dvigovanje baze oblakov, obro\xc4\x8d okoli sonca (halo), ve\xc4\x8derna ali jutranja zarja, veter in nastanek obla\xc4\x8dnih kap, in drugo._NEWLINE_Vremenski pojavi so tudi zelo razli\xc4\x8dni v razli\xc4\x8dnih predelih gora: Alpe so razdelje v ve\xc4\x8d delov, druga\xc4\x8de je v Dinarskem gorstvu, itd.\n_START_SECTION_\nOsebna in tehni\xc4\x8dna oprema\n_START_PARAGRAPH_\nPlaninski vodnik mora uporabljati ustrezno osebno opremo, saj mora biti vzor udele\xc5\xbeencem na turi. K osebni opremi sodi poleg obla\xc4\x8dil, obutve in nahrbtnika \xc5\xa1e samovarovalni sestav (plezalni pas, \xc4\x8delada in za\xc5\xa1\xc4\x8ditne rokavice), po potrebi pohodne palice, cepin in dereze. V nahrbtnik sodi \xc5\xa1e \xc4\x8delna svetilka, prva pomo\xc4\x8d, zemljevid, pozimi tudi plazovni troj\xc4\x8dek (\xc5\xbeolna, lopata in sonda)._NEWLINE_Glede na te\xc5\xbeavost ture pa mora imeti tudi tehni\xc4\x8dno opremo, kamor sodi: ustrezna vrv glede na namen uporabe, pomo\xc5\xbene vrvice in trakovi, vponke, kladivo in klini, osmica in varovala. Za turno smuko seveda turne smu\xc4\x8di, \xc4\x8devlji, vezi, srena\xc4\x8di, psi, plazovni troj\xc4\x8dek._NEWLINE_Po veljavni evropski zakonodaji mora biti vsa oprema namenjena za\xc5\xa1\xc4\x8diti pred padci, zdrsi in za\xc5\xa1\xc4\x8diti glave izdelana po predpisanih standardih UIAA SAFETY in CE in tako tudi ozna\xc4\x8dena.\n_START_SECTION_\nPlaninski vodniki PZS\n_START_PARAGRAPH_\nProstovoljno vodni\xc5\xa1tvo ima v Sloveniji \xc5\xbee skoraj petdeset letno tradicijo, saj je bil prvi te\xc4\x8daj za mladinske vodnike izveden leta 1957. Vodniki Planinske zveze Slovenije so usposobljeni za vodenje razli\xc4\x8dnih oblik planinske dejavnosti, zlasti pa izletov, pohodov, tur, turnih smukov, plezalnih vzponov in taborov. Vodniki Planinske zveze Slovenije so \xc5\xa1iroko usposobljeni strokovni delavci v \xc5\xa1portu na podro\xc4\x8dju planinstva, saj se njihovo osnovno strokovno delo ves \xc4\x8das prepleta z organizacijskim dru\xc5\xa1tvenim delom. Glede na \xc5\xa1tevil\xc4\x8dnost in raz\xc5\xa1irjenost delovanja imajo tudi izjemno vlogo pri hitremu prena\xc5\xa1anju znanja, izku\xc5\xa1enj in novosti v prakso. Usposabljanje vodnikov Planinske zveze Slovenije je proces, ki se za\xc4\x8dne v dru\xc5\xa1tvu, nadaljuje na usposabljanju in traja ves \xc4\x8das aktivnega obiskovanja gora.'